정조 22년
持平鄭繼忠疏曰伏以臣卽草野微賤之蹤而倥侗癡獃底物也幸藉先蔭僅保家聲徒誦句讀濫竊科第而才疎識蔑萬不合於任使之地家貧親老妄有意於祿仕之計至於淸顯之職實是夢寐之外而忽於壬子冬遽通持憲之望翌年四月乃有除命臣誠惝怳驚惑罔知攸措蓋是職也上而有諫諍之責下而主激揚之論而時政之得失風俗之汚隆俱係焉則其爲任也不輕而重其不可人人而冒據也審矣如臣庸愚滅裂最居人下者何敢徒恃先故憑藉寵靈而濫冒匪據以玷名器乎反覆揣量承膺無路敢違召牌罪合重勘而罰止薄罷恩出旋敍以至於同年六月又有前望特除之命臣且驚且惶益不知措躬之所而適仍署經時急天牌夜臨怵畏義分不敢言私不得不章皇出肅黽勉擧行而因仍蹲冒非臣本意故略構辭章粗伸衷懇未及上徹而乃於詣臺之際忽有賓對之命故逃遁不得冒沒登筵昵近耿光穩承天語此豈蓬蓽賤蹤所可自期也哉寵榮之極徒切感泣之忱而臣於其時自鄕上來故傳啓承批之後又承所懷畢奏之敎而初登筵席全昧體例只有嚴畏之心而對以無有愚迷生疎之罪彌切惶愧而幸蒙恩遞仍發鄕行歸見父母歌詠聖恩以寓古人處江湖戀其君之忱而又況恩資職帖竝降於老父老母追贈恩榮亦及於三世幽明感祝鄕里聳瞻聖朝恩寵若偏於臣家臣之圖報一心只切於筋力奔走報答涓埃而臣之不孝上通于天間遭臣母之喪祥期甫畢萬念都灰而況臣老父年方七十有六氣力已衰疾病侵尋臣晝宵在側長事救護豈有離捨上京之望而槪伏聞莊陵志新編又有校正之命臣先祖忠壯公臣苯事實慮或有疎漏之端臣父俾臣上京而審探故間者入城而姑未還鄕矣千萬不自意柏府除旨又下此際而庚牌隨降以恩以義固當顚倒趨膺之不暇而感惶靡措復犯違傲之罪恭俟嚴旨伏承只推之恩朝講有命覲光是急冒進祗肅强顔登筵傳啓後特敎以更奏民邑之弊瘼故臣以未及構草而言奏惶悚之意仰對而又伏承退而上疏之敎深荷曲諒之盛念尤切欽感之微忱而仍因隨行實非臣分之所安玆將頃年未徹之章略陳今日難進之情而不避煩猥敢此仰瀆伏乞聖慈天地父母鑑諒臣情私鐫免臣職名俾便老父之終養且伸微分之暫安不勝大願之至臣旣不以見職自居則不宜贅及他說而竊伏念愛君之心一天所賦憂國之誠萬民攸均方今第一急務惟是貽燕謨而固國本則臣雖無狀亦豈無是心與是誠而一向泯默乎敢將荒說粗效微悃伏願殿下虛心留神焉嗚呼恭惟我殿下以天縱之聖懋日新之德聰明英毅睿學卓冠百王寬裕溫柔仁聞普洽八域內無音樂酒色之娛外絶馳騁弋獵之好宅心公平而諄諄然諭諸臣鄰者無一不出於無偏無黨之意律已儉約而懇懇焉發於絲綸者無時不軫於節用愛民之旨而範圍天地曲成萬物此誠古昔賢主之所難也以臣之譾劣昏愚何敢煩陳勉戒之辭而然而以虞夏君臣更相戒飭者而觀之則其敢曰吾君旣聖而無一言仰勉之道乎愚臣之所以仰勉於殿下者不在於他惟是治效未洽而流弊多端也殿下之懋德也典學也允叶於二帝三王之心法當今之朝象也民俗也可期於二帝三王之治化而治不從欲化未成效朝象則判渙而無望寅協之美民俗則渝薄而未見淳厚之風懲討不嚴而義理湮晦紀綱不振而名分紊亂私逕多岐而公道不行奢靡成風而財用未敷凡此數者皆足以召災致沴之端也遂以至於饑饉荐臻而窮民轉瘁災異迭現而仁天警告反有遜於漢唐中主少康之治玆曷故焉是雖關於古今淳漓之有異時運盛衰之不同而臣愚死罪竊恐以爲其或於會歸之極猶有所未至而然歟抑或於導率之方亦有所未盡而然歟此臣所以竊有惑焉者也蓋人主一心實萬化之源建中建極作福作威而存養省察至誠無息則事無不成矣物無不化矣故子思子曰不誠無物是故君子誠之爲貴孟子曰至誠而不動者未之有也以殿下之德之學未見風動丕變之治者恐或於做治之方未能致其誠而無其效歟夫誠者眞實無妄之謂而亦有不息之義故先正臣李珥曰事要務實實卽誠之謂也凡事苟能務其實而不息則何患乎無其效也殿下於誠之一字克加十分極工而施之於圖治之道無一息之間斷則至誠感天而況於人乎偃草之化敏樹之效不期然而自然而允升于大猷矣可臻於至治矣伏望殿下典學以誠而極致精一之理中和之功制治以誠而益念節儉之方敎化之行誠心以行政誠心以臨下而凡諸臺論之關於懲討者亟賜允從夬伸王章使義理大明而至於朝象之判渙則誠必使邪正明辨人心底定而協贊共濟保合大和以成民俗之淳厖紀綱之解弛則誠必使等威嚴截品制有節而禮行法立振勵頹俗以致名分之明正矣且夫公道之不行誠能使正直恢張而無偏無陂以遏私逕之區區財用之未敷則誠能使儉約昭著而足食足衣以防奢風之靡靡則是皆至誠之功效而若乃饑饉而賑濟窮民災異而對越仁天亦莫不以誠心做去而有薰蒸透徹瀜液周徧之功則民生可蘇天心可回而其轉移感動之間休徵畢應和氣彌滿矣董仲舒所謂人君正心之效至於正萬民正四方而邪氣無有干其間諸福之物可致之祥莫不畢至者庶可見於今日而風淸俗美上安下順矣夫誠之不可揜如此而唐虞三代之治亦無以尙之此誠我殿下之所當反省加勉者而況我元子宮膺休運而叶輿望篤生於大聖以降之年慈宮上壽之日而岐嶷之資天成衣尺漸長德學之進日新講席已開冊禮待時率土延頸宗社之托在此億兆之願在此吾東方億萬年無疆之休實基於此矣早敎之方蒙養之功正在此時不可暫緩而尙在沖齡未及就外則其誘掖之道觀感之機只在我殿下一身上殿下之一動一靜而元子視而效之殿下之一語一默而元子感而從之殿下之於政令注措之間一出於公平則元子視以爲常而亦一於公而已矣殿下之於經用出納之際一出於儉約則元子視以爲則而亦一於儉而已矣至於刑賞勸懲之典衣服飮之節無一不出於公無一不出於儉而使我元子領會契悟於開智思解言語之時薰陶染習於選左右置保傅之前則養心作聖之功惟在於是而貽謨燕翼之術亦本於此矣以元子生質之美而兼殿下以正之敎則習慣自然進可量乎夫所謂六五帝四三王者此其機會也竊伏想我殿下以止慈之情垂裕之謨其於導迪之方不必待臣言之覶縷而忠愛之極敢此仰陳伏願殿下克盡身敎之道俾我元子耳擩目染而習與性成日就月將而德與天合以副輿望以固國本則夏朝敬承之譽周家重光之慶不必專美於古矣豈不盛哉豈不休哉惟聖明念哉懋哉臣素懷一二仰陳之事而向於癸丑登筵時不善周旋未敢仰奏至今追思尙切悚恨今承聖敎可以盡言玆敢推演而附陳之惟殿下勿謂煩鎖而少垂察焉嗚呼法久弊生理勢固然當今百弊有難枚擧而第一沈痼者民生之困軍政之疎是已而前後諸臣之相繼屢言者也極其陳腐而且今之議者皆曰時弊民瘼言之不緊凡發言論事者若以弊瘼謂之陳腐而不言則其於有懷無隱之義臣未知其可也曰民生困而國勢危一可憂也曰軍政疎而防備虛二可憂也惟玆二憂相仍而互弊故臣於民生困而或言及軍政疎之憂於軍政疎而亦言及民生困之弊是蓋兵藏于農而民爲軍軍是民之故耳何謂民生困而國勢危之可憂也臣謹按書曰民惟邦本本固邦寧又曰四海困窮天祿永終是可見民生困而國勢危之爲可憂也蓋國家之安危在於民生之休戚民生之休戚係於守令之賢否守令廉而賢則一境允治而國家安矣守令貪而暴則百姓難保而國家危矣是以安民之道惟在於擇守令而若其嚴明殿最俾有勸懲之效者監司之責也肆惟我殿下御極以來勵精圖治垂念安民而每於差遣守令之際以各別擇差之意屢勤飭敎於銓曹而及其守令之辭陛也試可於七事之講責效於百里之治大哉王言一哉王心宜乎今之守令率多循良而夷考其實或有疲軟而不勝其任者或有貪饕而專事肥己者而所謂善治者亦不過要譽釣名之流也總而論之則果能七事與淸愼勤而誠心於分憂專意於安民者有幾箇人乎此無他擇差之際不審其才局之如何而惟以地閥履歷及顔私爲主故耳擇差之本意豈徒然哉昔伊尹告于其君曰任官惟賢才周官曰明主立政不惟其官惟其人旨哉言乎爲官擇人自古皆然而近民之官莫切於守令如或不得其人則雖在樂歲而一境之民終身苦若値凶年則不免於死亡然則民生之困瘁莫今時若而國綱之解弛有不可言者矣且歉年災邑之仍任滿瓜守宰者實出於爲民除弊之德意而其仍任之宰果有爲民之心者則猶之可也如或不然而專爲利己者則其害反有甚焉故先正臣宋時烈有言曰送舊迎新弊之小者汚吏仍任弊之大者此眞格言也且是汚吏則藉重其仍任之勢而益恣其浚膏之慾者比比有之此又不可不審也噫近世以來贓法不嚴故汚吏無所畏憚而任其貪婪猾吏亦皆效尤而恣其盜竊民生之膏血殆盡於此而下吏之逋欠亦由於此矣夫威生於廉而官長不廉則無制下之威故下吏亦任意弄奸而官未之禁焉未必邑邑皆然而往往有此弊矣或有一二論劾之事而使其道臣査核果有所犯則薄勘竄罷而旋施宥敍亦或有草草行査便歸白脫而無礙調用如是而貪吏何以畏戢窮民何以支保乎雖以按道之臣言之承流宣化觀風察俗驗守令之賢否勤慢而明其考課嚴其黜陟以爲勸懲之地者乃其職也而不此之爲例以上題因循列錄而居中者多不過三四置下者但止於一二而亦或有時全無居下者如是而亦可謂嚴明殿最惕念民隱之道乎以此之故守令之貪墨滋甚民生之困苦轉極此豈非長太息之事乎粵在肅廟朝先正臣宋時烈嘗以袖箚條陳時政之要而一曰極擇守令二曰別選淸白三曰守令政績之尤者特賜奬諭陞遷加秩今臣竊爲殿下誦之伏願殿下繼自今更加嚴飭選部極精掄揀而廟薦與武弁邊地外勿拘文蔭武之當窠常格與其地閥之高下履歷之淺深而別擇其廉潔慈良之可合於字牧輪差守令又以其威惠剛明之素有名望而可以彈壓一道者畀以監司之職而另飭其殿最之規俾勿如前因循且別遣繡衣詳探守令之治否而或有違於道臣之等題者當該道臣論以循私誣上之律而嚴勘焉至於犯贓之守令亟施烹阿之典而斷不饒貸其次不善治而多民怨者勿限年禁錮而永不敍用最善治而有聲績者陞秩移職拔例褒賞而俾無混雜之弊則賞罰明而勸懲行監司守令皆當畏法奉公而民生之困瘁者庶可蘇息而有樂利之效矣國綱之解弛者亦可扶持而有盤泰之固矣臣之如是泛論者雖似疎迃而實爲治安之大關捩也故不顧猥褻敢此縷陳焉且臣跧伏草莽固知民弊之不一其端矣請以一二見聞之所熟者更陳之嗚呼竊伏覩我殿下爲民之心靡不用極歲首勸農之綸音上辛祈穀之睿誠逈邁百王孚感萬民而歲以爲常一無間斷宜可以屢豐年足衣食使民有安居奠業之樂而奈之何比年以來間値歉荒增我聖上宵旰之慮也雖以昨年言之兩南沿邑穡事之失稔已無可言而其餘諸道之所謂稍勝處亦不免穀數之太減則民情之遑汲罔措之狀從可想矣而國計之不幸庸有極乎其失稔之尤甚處則該道道臣卽當擧實狀聞以爲俵災賑飢之地而至於臣所居湖南一道則未嘗聞以災邑民勢難支之實有所詳細登聞者臣實訝惑也竊聞昨秋被災處無實之禾太半不收民無所食救死不贍而身役公糴星火竝督備納無策流亡載路十室九空景色愁慘而至於峽邑稍實處亦不堪流丐之徵索云此所謂貧富俱困者也大凡凶年則必設賑而抄飢與排穀等節自冬經紀開春擧行而今也夏月已屆賑政垂畢臣未知應賑之災邑何以爲之果能依例設公賑耶外此而雖只行私賑之邑亦能逐朔繼賑以活將死之飢民乎惟彼待哺之飢民竟失所望至於轉壑散四之境則道臣邑宰烏得免其責乎南來之人無不傳說若以事在旣往置而不論則亦非懲後之道伏望別般詳探特加警飭焉且伏念設賑之歲富民勸分雖非法典而自前例行之規也甲寅新頒朝令而禁勸分之規臣愚死罪固不敢仰揣聖意之所在廟謨之何居而恐有所不然者矣蓋歉歲賑飢卽荒政之大者而若公穀不足則實難免臨時苟艱之患亦不免遠地移運之弊而且況抄飢之際以其穀摠不足之故惟以精抄爲主應付者亦多落漏渠輩向隅之歎姑舍勿論一視之下如傷若保之惠澤未得均蒙此豈非賑政之有欠者乎至於富饒之民以其用餘之財率皆儲蓄多般料利而私自分惠者絶無其人俗習之淆薄可知矣自年前令甲以後富戶饒民尤以爲大幸而益無所顧助貧窮之意甚至於稱貸路絶陽虎所謂爲富不仁者信然矣是以富者益富而貧者尤無所聊生之道今乃假使之勸分而以貧富利害論之富饒者之所損不過九牛之一毛貧乏者之所益有若轍魚之斗水臣之愚見竊以爲此後議賑之時勸分禁令特爲還收更許依前擧行使賑財得免苟艱不足之患而俾彼顑頷濱死之民無一仳離無一捐瘠之地宜矣且勸分涉於不可行者則朱子豈其行之於南康乎擧行之際或不無貪吏輩憑藉勒奪之慮而第於抄富之時各其守宰面諭以事勢之不獲已請其用餘隨其多少而從願取用則所謂勒奪非所可論設或有勒奪之意惟彼富民萬無容易見奪之理而且自朝家若有嚴飭之擧則雖貪官汚吏似不敢任意勒奪是亦裒多益寡之一道而不可廢者也伏望留意焉噫民生之困不一其端而其中糴弊爲甚大小臣僚之以此弊爲言者亦屢矣而至於麰還爲弊尤劇蓋舊穀旣沒新穀尙遠之時民之所賴以作農者惟麰是已當其農務之方殷督捧麰還也貧乏未納者雖嚴囚重杖萬無收殺之道故發遣官差搜及族鄰或取農牛或奪食鼎民間之騷擾極矣奚暇於農作乎雖僅僅畢納之民亦無所食不力耘耔故田疇多蕪歲豐而獨凶此臣所謂麰還之弊尤劇於他還者也今若以租代麰永爲定式則於國無所失於民爲大惠此豈非公私俱便之道乎臣伏聞南原一境獨無麰還故其民勤於農作云未知此法何不博施於三南諸邑耶此亦發政施仁之一端而斷然可行者也議者雖或以種麰爲難而此有不然者勿論春秋麰稱以種子而分給民間蓋庫中之穀積多氣蒸太半腐傷故民雖受去而無以爲種此豈非有名而無實者乎伏望下詢廟堂永祛麰還以除一分之弊宜矣且夫守令之治民也矯弊之莫難者田政也軍政也以言乎田政則蓋不能親審而目覩一任書員之踏驗操縱贏縮都在其手以起爲陳以陳爲起以災爲實以實爲災加卜虛卜任意弄奸而利歸於書員害及於生民臣愚竊以爲欲防此弊莫若使各面各里之民隨其陳起災實而各自成冊納于官家則雖或有奸民之以實爲災以起爲陳者此所謂寧失於民者而亦有防奸之道先以民間所報作結而執其都摠然後又使書員覆審而考其陳起災實之相違處躬審摘奸後擧其尤甚者而懲治其犯奸之民更使自首則民必畏罪而直告矣況民間知書員之將覆審則宜不敢顯期書員知民間之當枚報則亦不敢妄審彼此相拘擧行必公而庶無田政不均之弊矣伏望以此意令廟堂行會於各道道臣以爲申飭列邑之地宜矣且白地徵稅民弊之大者前後申飭何等嚴明而列邑守宰亦不能一一奉承舊陳之稅年年猶在新荒之賦往往亦然雖以全州府言之其弊尤甚年久陳荒處許多而官猶徵稅民多稱冤假令十卜之田畓已至廿年之陳廢而猶徵十卜之稅民間之呼冤事勢之固然苟究其故則吏自弄奸官不致察而然矣蓋結之實總自有定數吏輩偸食實結以陳處卜數充其元摠而其弊至於如此之極也向因査頉之飭敎暫免數年之苦弊而曾未幾何旋卽如初法之不行莫此爲甚營下近處如此則遠邑可知伏望另飭道臣使各邑守宰躬自摘奸各別詳査隨陳隨頉俾免白徵之弊宜矣且徒爲如是而止則結摠漸至耗縮經用尤爲不足此非細慮之事亦有補充之道道臣邑宰誠能存心於國計則減縮之結數雖不能一時盡充而亦豈無別般漸補之道乎各道川反浦落永災之外或新起之執卜或掘沙之勸耕是皆補縮之道今當農作方殷之時嚴飭諸道以爲隨得隨補之地宜矣以言乎軍政則蓋逃故充丁歲抄磨勘時各面面任或侵疲殘班名者或侵免役中人輩而恐喝威脅不有餘地則或羞其官庭誥辨或慮其下吏困索而不得已給錢乞免則旣捧而捨此又顧而侵他一丁闕額十人受苦若不給錢則誣訴官前摧捉杖囚困苦多端猾吏又從而威脅索賂則愚氓不堪而酬應乞隣今年如此明年又如此因此而敗家者比比有之且或有一身而兩役者或有一室而三四役者或以虛名冒入而甚至於黃口白骨之禁令亦或有不得奉行而徵族徵隣之不已逃亡載路怨咨相聞聖上光明之燭雖已遍照而嚴明申飭其如奉行之乏人變通之無策何哉臣愚竊以爲逃故充丁勿委於面任之手只責該里之代定而使該里任掌輩指名望報則該里之人豈不知該里人之可合於軍丁者乎若或瞞報其不合者而有所呼訴罪其里任而以渠代充則必無橫侵欺罔之端矣若該里絶無可合者次次及於附近隣里而搜得充丁則自無民間騷擾之弊矣且列邑吏各廳契防村及有勢家各處農幕里例多除役故欲免軍役者率多附托而此等村富庶而閑遊者不知其數且謀避身役稱以居士者厥數亦多非僧非俗而憑托佛道招集無賴之男誘引不貞之女而成群作黨橫行州里妖聲邪容賭取錢穀此何風習此何弊端臣愚竊以爲各邑契防一竝革罷而次第充役勢家農幕只除三四戶而亦皆充丁所謂居士之輩各別嚴禁卽充軍額使之緣南畂齒平民則簽丁不患不足矣又豈復有一身兩役一室三四役而亦何至於橫侵黃白之弊乎農幕之充丁契防之革罷雖是勢家與邑吏之所不肯而乃有關於補軍政則固不可以持難而況乎居士之無端避役而作弊者乎伏望下詢於各道道臣以爲另飭列邑俾卽擧行之地宜矣大抵國依於民民怙於國民不困則國必安理勢之必然而易繫曰安而不忘危右所陳諸條竝依臣言隨弊隨救則必無憂乎民生困而國勢危之患矣豈不幸哉豈不休哉惟聖明念哉懋哉何謂軍政疎而防備虛之可憂也臣謹按易曰除戎器戒不虞又曰濡有衣袽終日戒是可見軍政疎而防備虛之爲可憂也蓋國雖晏安忘難必危自强之策不可少緩也是以昇平之日豫修軍政而患難之時以爲防備若軍政弊壞而防備解弛脫有不幸而蒼黃臨急則雖以良平運智起信統制無軍可將無兵可用安能獨戰而制勝乎肆惟我殿下臨御之後留意軍政不忘防備而每於試射習操之日或親臨而嚴飭或傳敎而申諭安不忘危治不忘亂宜乎軍政以修防備有嚴而以軍卒言之則老弱者居多而未見强壯之勢以兵革言之則弊鈍者太半而不合堅利之用今日軍政如是疎略他日防備安有可恃乎噫目今輦下親兵及各軍門騎步砲射等軍雖謂之稍有精銳者不甚無據而至於諸道列邑之奇正牙兵及束伍水軍等卒名目雖多貌樣不成臨難點兵之日其能倉卒聚會以責捍禦之功乎且以武庫軍器言之陳廢難用者安知其必無而至於列邑軍器則全無可用者弓矢則筋膠蠹傷而箭羽破落槍劍則鋒刃已鈍而鞘甲俱弊旗幟之裂破服着之弊陋一無可觀誠極寒心當其點考之時苟且彌縫以掩一時之目而因循不改由來已久如此而其可揚我武而禦彼敵乎今也南北無警昇平日久而儆戒無虞伯益有言陰雨之備苞桑之戒恐不可不念也在昔宣廟朝先正臣李珥嘗進封書而條陳萬言終之以軍政而先陳其因循沈痼之弊後及其更張振救之策今臣亦爲殿下獻之伏願殿下繼自今特軫軍政之修另念防備之嚴而別擇其曉達兵書熟諳鞱略之人授以軍門邊閫之任以嚴軍法以習組練而又令各道道帥臣另飭列邑訓鍊其軍卒改修其兵器以爲不虞之備則軍政修治而竝用之道行矣防備嚴密而長久之術得矣臣旣以書生素昧軍法而如是强論者固知愚妄而其意則出於遠慮豫備之策也玆以擧其梗槪而於救弊之策猶有未盡底意故更敢反復而極言之嗚呼竊伏念我殿下於文治之暇必講武事而不忘武備乃於向者取武經七書而釐正之註解之以爲考閱之便解曉之易必使武臣皆常講習以體我聖上密勿之意而至於文蔭之爲守宰者皆兼兵馬之任則豈可全然不知其兵書之爲何樣物乎亦使時時披覽以知軍兵之事行伍之法宜矣噫卒服習利器用兵家之急務也惟玆服習之道責成于各軍門及諸閫鎭將帥而至於列邑則依近年例每年春秋必習私操若其大操則待年豐或三四年一度或五六年一度而隨其能否申明賞罰則庶幾有軍卒之服習矣至若列邑之改修兵器一款弊壞旣多費入不些而國用殆竭有難除給則徒責修繕亦難就緖臣愚竊以爲外方奴婢貢中如干劃給添補以爲修繕之地而又以其修繕之多寡精麤遲速擧論於殿最中而監司及兵使躬審摘奸其修改之最善者啓聞而或薦或資其最不善者或罷或流次善者褒以勸之次不善者貶以懲之如此數年則庶幾有器械之堅利矣伏望另飭各道道帥臣以爲依此擧行之地宜矣雖然猶有未盡者假令卒旣服習而器亦堅利矣倉卒遇變若無險阻之豫守則何以應敵乎故易曰王公設險以守其國軍志曰一夫所守千夫莫過謂之地機今以我國言之帀一域數千里因山爲城環海爲池所謂地機棋布四境若因其地機豫爲關防而或升高擊下或從傍猝發則長斧大槍足以當堅甲利兵而以寡敵衆亦無所傷矣噫嘻壬丙之變險阻失守而致賊長驅車旣覆矣可不戒哉雖然猶有未盡者假令險阻旣守而關防且備矣若無糧餉之豫蓄則何以應變乎故句踐所以十年生聚酈食其所以勸漢據敖倉也今以我國言之累經凶荒倉廩罄竭見在軍糧似難久支臣不敢知廟堂之上有何良策而可以備不時之需也臣愚竊以爲自上懋昭節儉之德以革奢侈之風另飭農桑之政以致富庶之俗而爲制民産爲惜天財則自有軍餉之豫蓄矣於戲文王卑服卽康而民無凍餒柯在此矣可不則乎雖然猶有未盡者假令卒習兵利而據險足食矣若未得人和則其如委而去之何哉有國之興亡惟係於人和之得不得而尤有關於軍政者也誠看今日之軍政其可謂人和之得乎不得乎惟玆京各營之軍兵猶有料布之例給亦有試藝之別賞猶可以慰藉其心而至如各道各邑之水陸雜色等軍兵則軍裝服色等物擧皆自辦而又從而煙戶雜役一竝混徵與凡民無別如是而能得人和乎此輩恒談咸以爲哀我軍民亦獨何罪其在常時如是椎剝脫有危急肯赴湯火乎聞來不覺懍然寒心此不過無恒産無恒心而加之以侵督仍之以飢寒一身多困萬事無況而然其情則慼矣其勢則窮矣伏望特思更張之道深軫懷保之策而務施仁政要得人和焉昔尹鐸損戶而民無叛意吳起吮疽而卒不旋踵當今之世安得如尹鐸吳起者哉惟在殿下矜恤民情收拾人心而已及是時少寬軍政而煙戶雜役或爲之除減軍裝服色亦爲之措給而使民安堵田里勠力本業以阜民財解民慍爲今日兵强之策而且或有搜盡閑丁猶未充額之邑請依先正臣李珥所論而命其守令休養生息隨得隨補則是乃權宜變通之一道也大抵兵凶器也戰危地也太平聖世以是爲言極涉枉妄而思傳曰凡事豫則立右所陳諸條幸如臣言隨事隨施則必無憂乎軍政疎而防備虛之慮矣豈不奇哉豈不休哉惟聖明念哉懋哉臣旣以時弊之大者條陳如右更請以臣所居邑務安之戶弊尾附焉蓋該邑戶摠爲六千七百而其中官貧爲八百虛戶亦夥然所謂官貧者素是貧殘無依着之戶而自官除其雜役故謂之官貧所謂虛戶者由來流亡無形影之戶而自下充其戶數故謂之虛戶惟此官貧虛戶播錄於各里各戶中官貧雖曰除雜役而猶多混徵之弊虛戶雖是無形影而或責實戶之役蓋其虛戶本無其人故徵役於該里中而實是白地徵捧也貧窮無依之民渠之戶役尙難擔當而又從而責虛戶之役其受困難支之狀曷有其極乎官家非不知此弊而元來戶摠不可私自變通故因循到此轉成痼瘼唉彼窮民誰因誰極而控訴其冤乎雖或有一室分戶之擧而不足以塡充虛戶之數故其流之弊至於如此此不可不及時變通者也夫戶口增固是美事而爲七事之第二是宜守令之所當着念處而第政治著聞近說遠來而民殖戶增則可謂美矣若以一室中父子兄弟分戶而謂之增則未知其可也臣竊伏聞先朝乙丙間因饑饉癘疫各邑民戶多縮煙役稍重故特使之査啓減頉虛戶而至於本縣則其時該吏以帳籍畢寫變通猝難之意告于官家而以元無虛戶樣報于監營故未得蒙頉其後亦不無下輩弄奸之弊故本邑虛戶如是夥然云信斯言也先朝減頉虛戶如天罔極之惠澤遍及於他邑而獨漏於本縣豈不萬萬冤枉乎伊時該吏當有罪責而事在稍久今無可論伏願下飭本道道臣各別詳査以爲變通之地則此亦爲率舊章祛民瘼之一端也臣以疎蹤謏見敢效一得猥陳諸條而言不知裁詞俚語拙間有革舊鼎新之義蓋慮法久弊生之意也大易變通之道董子更張之說竊有慕焉猥越僭妄之罪固無所逃而憂明危治之誠自有所發矣先儒以爲人臣初見君父不盡所懷是亦不忠也臣旣有平日之懷而今於逖違餘初進之日猥承下詢若不盡達是豈臣子道理乎第伏念言事之疏章有時下於廟堂而使之稟處則近來規例未有登時擧行者故雖披肝瀝血之言利國活民之策徒歸於文具而止是豈非慨然之甚者乎況臣所言少無新奇而專是庸常則方今有司之臣孰不謂之鄕闇陳談孰不謂之冗長煩瀆也然而臣旣承軫弊恤瘼之聖詢則其何敢回避廷臣之笑罵而壹是緘默乎先正臣成渾曰淺近之言而有會於心則不害爲深造之實理就臣所言庸常之中而有所究察則亦或爲一分之實理也玆敢畢陳所蘊粗伸丹悃此實救時之急務繼世之長策也若蒙芻蕘之採納而果有絲毫之裨補則臣雖退蟄田野窮餓而死萬無一悔矣伏望殿下恕其狂愚而察納焉臣無任云云省疏具悉首陳兩條當體念而其餘諸條中近來贓法不嚴懲貪無聞云云爾言誠切至當思振勵之方至於勸分事特禁其勒分而已鄕俗樸厚隣誼敦睦稍饒者貸於乏者不饑者繼其貧者卽新頒綸音中有無相資之約條則例也此惟在聞風出義之如何矣牟還之永作租還事爾言固是矣民瘼雖如彼而能無罣礙處乎令廟堂草記稟處災結之令面里各自首實事軍政之自該里各令代定事民檢民田民間之願而由來亦或有右此說者自望自代故重臣行之於關西而其後靑山白雲之名至登奏牘亦令廟堂與曾經道伯人講究回啓外此民弊戎務條件一體草記稟處務安戶弊事分付道臣査問啓聞爾其勿辭察職